娛圈單打:名單又添一女神 幸福集郵定身痕
本欄日前先至寫過,拉丁裔樂壇天后Shakira認真識食,偷嗒細16歲黑人靚仔男星。其實識食點止天后一個,香港一樣有代表,之唔係被喻為「幸福JJ」的羅天宇囉!佢收割女神無數,家陣再添一員,就係上位小花陳懿德!
嗱,羅天宇因為演出大熱劇《婚後事》廣獲好評,事業似乎有機會更上層樓,殊不知姻緣運更加強勁。佢去年先至傳出同仙氣港姐陳曉華拍拖,說時遲,那時快,緋聞女友又換上新名字。「幸福JJ」被爆同陳懿德結伴去大球場欣賞七人欖球賽;而前陣子陳懿德生日,在元朗家中舉行派對,羅天宇更被指一早到場打點,儼如男主人。
有傳二人撻着的契機,就係靠一場籃球賽!話說兩位主角同樣熱愛打籃球,陳懿德一次因為打波致韌帶撕裂,羅天宇隨即細心照顧,噓寒問暖,終於打動女神芳心。有指二人已經見家長,女方父母似乎對呢段情開綠燈。之不過,既然有名你叫「幸福JJ」,呢位仁兄會唔會就此修心養性,真係好難講。屈指一算,羅天宇緋聞女友名單成串長,好似集郵咁款,唔索唔食,包括苟芸慧、湯洛雯、陳瀅、蔣家旻、戴祖儀、陳曉華等等,現在再添一員,外界都唔意外。
再講,陳懿德比羅天宇年輕10歲,自從喺《香港小姐再競選》贏得季軍後即獲大台力捧。早前訪問韓流天王Rain,拋胸晒腿上陣惹來熱話,深得網民喜愛。何況伊人家境富裕,元朗寓所係豪宅級別,同羅天宇的闊少身份旗鼓相當。大家一樣咁高咁大,究竟邊個食邊個,唔到最後一刻都未知曉!